## Rješenje kojim se kreditnoj instituciji OTP banka Hrvatska d.d., Zadar, na neodređeno vrijeme izdaje prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti

### NN 24/2010 (22.2.2010.), Rješenje kojim se kreditnoj instituciji OTP banka Hrvatska d.d., Zadar, na neodređeno vrijeme izdaje prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti

HRVATSKA AGENCIJA ZA NADZOR FINANCIJSKIH USLUGA

581

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 16. stavak 3. i članka 588. stavak 5. i 6. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, u predmetu izdavanja prethodne suglasnosti kreditnoj instituciji OTP banka Hrvatska d.d., Zadar, Domovinskog rata 3, o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga sukladno Zakonu o tržištu kapitala, na sjednici održanoj 11. veljače 2010. godine donijela je

RJEŠENJE

1. Kreditnoj instituciji OTP banka Hrvatska d.d., Zadar, Domovinskog rata 3, na neodređeno vrijeme izdaje se prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti iz članka 5. stavak 1. točka 2. Zakona o tržištu kapitala, i to:

– izvršavanje naloga za račun klijenta.

2. Prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti iz točke 1. izreke ovog rješenja odnosi se na financijske instrumente iz članka 3. stavak 1. točka 2. podtočka a., b. i c. Zakona o tržištu kapitala.

3. Kreditna institucija OTP banka Hrvatska d.d., Zadar, Domovinskog rata 3, ovlaštena je držati novčana sredstva klijenata.

4. Kreditnoj instituciji OTP banka Hrvatska d.d., Zadar, Domovinskog rata 3, oduzima se dozvola za obavljanje poslova s vrijednosnim papirima iz članka 34. stavak 1. točka 2 i 7. Zakona o tržištu vrijednosnih papira, izdana temeljem rješenja Komisije za vrijednosne papire Republike Hrvatske od 22. srpnja 2004. godine.

5. Kreditna institucija OTP banka Hrvatska d.d., Zadar, Domovinskog rata 3, ponovni zahtjev za izdavanje prethodne suglasnosti za pružanje investicijske usluge i obavljanje investicijske aktivnosti iz članka 5. stavak 1. točka 3. i 5. Zakona o tržištu kapitala, ne može podnijeti prije proteka roka od jedne godine od dana oduzimanja dozvole.

6. Ovo rješenje upisuje se u Registar društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, pod rednim brojem 94.

7. Ovo rješenje objavit će se u »Narodnim novinama«.

Obrazloženje

I. Kreditna institucija OTP banka Hrvatska d.d., Zadar, Domovinskog rata 3 (dalje: Društvo), podnijela je Hrvatskoj agenciji za nadzor financijskih usluga (dalje: Agencija) Izvještaj o usklađenju s odredbama Zakona o tržištu kapitala (dalje: Zakon), a 31. srpnja, 16. studenog 2009. godine i 9. veljače 2010. godine dopune predmetnog Izvještaja.

Sukladno odredbi članka 588. stavak 1. Zakona o tržištu kapitala (dalje: Zakon), kreditne institucije koje na dan stupanja na snagu Zakona imaju dozvolu za obavljanje poslova s vrijednosnim papirima upisanih u sudski registar, nastavljaju pružati investicijske usluge i obavljati investicijske aktivnosti i s njima povezane pomoćne usluge na temelju postojeće dozvole, kako je to propisano navedenom odredbom. U konkretnom slučaju, Društvo je temeljem gore navedene zakonske odredbe nastavilo pružati investicijske usluge i obavljati investicijske aktivnosti iz članka 5. stavak 1. točka 2., 3. i 5. Zakona u odnosu na financijske instrumente iz članka 3. stavak 1. točka 2. podtočka a., b. i c. Zakona.

II. Uvidom u dostavljeni Izvještaj o usklađenju i priležeću dokumentaciju utvrđeno je da Društvo udovoljava uvjetima propisanim odredbama članaka 30., 36. do 42. Zakona, te odredbama Pravilnika o organizacijskim zahtjevima za pružanje investicijskih usluga i obavljanje investicijskih aktivnosti i pomoćnih usluga (»Narodne novine« br. 5/09, dalje: Pravilnik o organizacijskim zahtjevima), glede pružanja investicijskih usluga i obavljanja investicijskih aktivnosti iz članka 5. stavak 1. točka 2. Zakona, u odnosu na financijske instrumente iz članka 3. stavak 1. točka 2. podtočka a., b. i c. Zakona.

Slijedom izloženog, a temeljem odredaba članka 588. stavak 5. i članka 16. stavak 3. Zakona, odlučeno je kao u točkama 1. i 2. izreke ovog rješenja.

III. Iz priložene dokumentacije, nadalje, proizlazi da Društvo na posebnom računu drži novčana sredstva klijenata, pa je, temeljem odredbe članka 13. stavak 6. Zakona, riješeno kao u točki 3. izreke rješenja.

IV. Rješenjem Komisije za vrijednosne papire Republike Hrvatske od 22. srpnja 2004. godine, Društvu je izdana dozvola i za obavljanje poslova s vrijednosnim papirima iz članka 34. stavak 1. točka 2. i 7. Zakona o tržištu vrijednosnih papira. Stupanjem na snagu Zakona, Društvo je, sukladno odredbi članka 588. stavak 1. točka 3. Zakona, temeljem navedene dozvole, uslugu trgovine u spekulacijske svrhe – kupnja i prodaja vrijednosnih papira u svoje ime i za svoj račun i uslugu investicijskog savjetovanja nastavilo obavljati kao investicijsku aktivnost i uslugu iz članka 5. stavak 1. točka 3. i 5. Zakona.

Uvidom u Izvještaj o usklađenju utvrđeno je da Društvo ne pruža investicijsku uslugu trgovanja za vlastiti račun i investicijskog savjetovanja iz članka 5. stavak 1. točka 3. i 5. Zakona, zbog čega, nije uskladilo poslovanje s odredbama Zakona u dijelu koji se odnosi na pružanje investicijskih usluga trgovanja za vlastiti račun i investicijskog savjetovanja.

Odredbom članka 588. stavak 6. Zakona propisano je da ako kreditna institucija ne postupi u skladu s odredbama stavka 4. navedenog članka, Agencija može kreditnoj instituciji oduzeti dozvolu za obavljanje poslova s vrijednosnim papirima iz stavka 1. navedenog članka i o tome obavijestiti Hrvatsku narodnu banku. U tom slučaju, kreditna institucija, od dana dostavljanja rješenja o oduzimanju dozvole za obavljanje poslova s vrijednosnim papirima ne smije obavljati poslove s vrijednosnim papirima na koje se oduzeta dozvola odnosi. Kreditna institucija ponovni zahtjev za izdavanje prethodne suglasnosti u skladu s odredbama Zakona ne može podnijeti prije proteka roka od jedne godine od dana oduzimanja dozvole.

Slijedom izloženog, temeljem navedene odredbe Zakona, odlučeno je kao u točkama 4. i 5. izreke ovog rješenja.

V. Ovo rješenje upisuje se u Registar društava ovlaštenih pružati investicijske usluge i obavljati investicijske aktivnosti, koji vodi Agencija, s danom upisa 11. veljače 2010. godine, pod rednim brojem 94.

VI. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-03/18

Urbroj: 326-111/10-8

Zagreb, 11. veljače 2010.

Zamjenik predsjednika Uprave
Ivo Šulenta, v. r.

Rješenje, NN 24/2010-581